C 421/32
LV
Eiropas Savienības Oficiālais Vēstnesis
4.11.2022.
Vai ERAF programmas var atbalstīt biedra naudu / dalības maksu segšanu citās ES struktūrās vai tīklos (piem., EIT partnerībās)?
ERAF līdzfinansētai darbībai ir jāiekļaujas ERAF regulas piemērošanas jomā.
Saskaņā ar ERAF regulas 5. panta 1. punkta f) apakšpunktu ERAF ir atļauts atbalstīt tīklošanu, sadarbību un pieredzes apmaiņu un aktivitātes, kurās iesaistītas inovāciju kopas (to vidū tās, kas apvieno uzņēmumus, pētniecības organizācijas un valsts iestādes).
Šādu sadarbību var veicināt, iesaistot starptautisku organizāciju.
Saskaņā ar KNR 63. panta 4. punktu visu darbību vai tās daļu var īstenot ārpus dalībvalsts, arī ārpus ES, ja šī darbība veicina programmas mērķu sasniegšanu.
Līdz ar to starptautisko organizāciju biedra naudas neatbilst iepriekš minētajiem nosacījumiem un saistībā ar tām nav tiesības saņemt ERAF atbalstu, jo starptautisko organizāciju izvirzītie mērķi parasti ir pārāk plaši, lai atbilstu konkrētai darbībai, ar kuru tiek īstenoti finansēšanas programmas mērķi.
Turpretim dalības maksas parasti atbilst konkrētākām un īpašām aktivitātēm un tāpēc saistībā ar tām var pretendēt uz ERAF atbalstu, ja tās atbilst konkrētai starptautiskas organizācijas darbībai, kas ietilpst ERAF regulas piemērošanas jomā un sniedz pienesumu finansējuma programmas mērķa(-u) sasniegšanā.
5.
Apvienotais finansējums (Teaming)
Ir svarīgi optimizēt un maksimāli palielināt ieguvumus, ko pētniecība un inovācijas var sniegt sabiedrībai, videi un ekonomikai kopumā, kā arī to pienesumu ES mērķu sasniegšanā.
Tāpēc ES finansējumam ir jābūt saskaņotam un ir jāizmanto iespējamās sinerģijas.
Tas jo īpaši attiecas uz komandsadarbības instrumenta Teaming darbību, kas atbalsta izcilības centra izveidi vai modernizāciju valstī, kura piedalās paplašināšanās pasākumos, proti, veidojot komandsadarbību ar vadošo pētniecības iestādi (progresīvo partneri) citā valstī.
Tam ir nepieciešams papildu finansējums no valsts, reģionāla, ES vai privāta avota.
Tādēļ šāda darbība AE darba programmā ir apzīmēta kā “sinerģijas” darbība.
Paredzams, ka Teaming darbības kļūs par ietekmīgu un jēgpilnu tiltu, jo īpaši starp S3 un izcilību pētniecības un inovācijas jomā, tādējādi stiprinot EPT.
Saistītie tiesību akti
VGAR 25.d pants (valsts atbalsts)
Galvenie procesa posmi
Sagatavošanās/plānošana
AE darba programmā Teaming darbības ir apzīmētas kā “sinerģijas” darbības.
Kohēzijas politikas programmas var nodrošināt papildu finansējumu Teaming projektam, lai segtu tādu attiecināmo izmaksu kopumu, kas ir nošķirtas no AE segtajām izmaksām, ja ir izpildītas KNR 73. panta 4. punktā izklāstītās prasības.
Atbalsta piešķiršana
Tiek izsludināti divi atsevišķi uzaicinājumi (ERAF un AE).
AE priekšlikumā ir jāiekļauj skaidrs apraksts par papildinošo projektu, ko atbalsta ERAF vai citi finansējuma avoti.
Attiecīgā gadījumā šajā aprakstā būtu jāiekļauj izmaksu kategorijas, tehniskās infrastruktūras specifikācijas, provizoriskais ēku un iekārtu plānojums, izmaksu un ieguvumu analīze utt.
Šo aprakstu izvērtēs arī neatkarīgi eksperti saskaņā ar AE noteikumiem un atlases kritērijiem.